Skok ná sakeman van Robertson vermoedelik verdrink | Netwerk24
Deur Warda Meyer 20 Januarie 2020 15:14
Marius Bruwer en sy vrou, Alett. Foto: Facebook
'n Bekende sakeman van Robertson in die Wes-Kaap het Sondagmiddag vermoedelik verdrink toe vloedwater in die Hoopsrivier, wat glo baie lank laas in vloed was, hom meegesleur het.
Marius Bruwer, (43) besturende direkteur van Epic Fruit Exporters in die dorp, het saam met vriende op binnebande die rivier af gery.
Volgens ds. Johan Dorfling van die NG kerk Robertson-Oos is dit nie heeltemal seker wat presies gebeur het nie. Vriende het sy lyk laer af in die rivier uit die water gehaal nadat hy vermoedelik verdrink het.
Dorfling sê die gebeure het die inwoners geruk.
"Marius was baie geliefd in Robertson, waar hy grootgeword, skoolgegaan en uiteindelik sy gesin gevestig het. Hy was 'n suksesvolle sakeman, wat Epic Fruit Exporters begin het."
Die restaurant Bourbon Street in Robertson skryf op Facebook dat hy tafel 20 na Marius Bruwer gaan noem. Foto: Facebook
Volgens Dorfling was sy vriendelikheid en gasvryheid alombekend in die streek. "Hy het altyd tyd gehad vir mense en is deur baie wat hom geken het as 'n 'legende' op die dorp beskryf. Sy sterwe laat 'n groot leemte."
Die restaurant Bourbon Street skryf op sy Facebookblad: Ons "stuur ons opregte meegevoel aan Alett, Laenette, MC en die Bruwer-familie. Ons herinneringe aan jou sal altyd in ons harte en gedagtes wees! Tafel 20 sal ter ere van jou 'Marius Bruwer' genoem word. Ons sal jou onthou as ons kliënt, ons vriend, 'n eggenoot en liefdevolle vader."
Marius en Alett Bruwer Foto: Facebook
Ander skryf oor die gemeenskap se hartseer: "Ons sal na jou verlang, Marius Bruwer. Ons harte en gebede gaan uit na Alett en die res van die Bruwer-familie."
"Sal Marius nooit ooit vergeet nie. Hy het die lewe voluit geleef en was altyd vriendelik en gasvry," lui nog 'n boodskap.